**Mathias Erik Tjärnqvist** (s. 15. huhtikuuta 1979 Uumaja, Ruotsi) on ruotsalainen jääkiekkoilija, joka pelaa SHL-joukkue Malmö Redhawksissa. Hän on pelipaikaltaan oikea laitahyökkääjä. Tjärnqvist pelannut aiemmin NHL:ssä yhteensä 173 runkosarjaottelua tehopistein 13+19=32 ja keräten 60 jäähyminuuttia.

Ura
---

### Seuraura

Tjärnqvisin kasvattajaseura on Vännäs HC. Hän siirtyi sittemmin juniorina Rögle BK:hon ja pelasi joukkueessa ensimmäiset miesten pelinsä Ruotsin I-divisioonassa kaudella 1996–1997. Dallas Stars varasi Tjärnqvistin kolmannella kierroksella 96. pelaajana NHL:n varaustilaisuudessa 1999. Kaudeksi 1999–2000 hän siirtyi pelaamaan sarjatasoa ylemmäs Elitserien-joukkue Djurgårdens IF:n riveihin. Hänen tulokaskautensa toi siellä 50 runkosarjaottelussa tehot 12+12=24 sekä 13 playoff-ottelussa tehot 3+2=5. Tjärnqvist voitti Ruotsin-mestaruuden sekä keväällä 2000 että 2001. Hänen kautensa 2001–2002 jäi loukkaantumisen takia vain kuuden runkosarjaottelun mittaiseksi.

Heinäkuussa 2003 Tjärnqvist teki vuoden mittaisen tulokassopimuksen Dallas Starsin kanssa. Kaudella 2003–2004 hän pelasi 18 NHL-ottelua tehopistein 1+1=2, mutta suurin osa Tjärnqvistin kaudesta kului farmijoukkue Utah Grizzliesissä, AHL:ssä. Kaudeksi 2004–2005 hän palasi Elitserieniin ja siirtyi HV71:n riveihin. Tjärnqvistin piti siirtyä kaudeksi 2005–2006 Linköpings HC:n riveihin, mutta hän palasi kuitenkin kaksivuotisella sopimuksella Dallas Starsin organisaatioon. Tjärnqvist pelasi NHL:n puolella 33 ottelua tehoin 2+4=6, mutta noin puolet hänen kaudestaan kului farmissa. 

Kesäkuussa 2006 Tjärnqvist teki kaksivuotisen jatkosopimuksen Starsin kanssa. Hänet kuitenkin kaupattiin kesken kauden 2006–2007, helmikuussa 2007 ensimmäisen kierroksen varausvuoron kanssa Phoenix Coyotesiin vaihdossa Ladislav Nagyyn. Hän ei saanut enää Coyotesissa farmikomennuksia ja kausi 2007–2008 Tjärnqvistillä kului kokonaan NHL:ssä, jossa hän teki 78 ottelussa tehot 4+7=11. 

Rögle BK nousi kaudeksi 2008–2009 takaisin Elitserieniin ja myös Tjärnqvist palasi joukkueeseen vuoden mittaisella sopimuksella. Vaikka häntä ei tunneta kovin fyysisenä pelaajana, niin Röglen varakapteenina toiminut Tjärnqvist muistetaan rajusta taklauksestaan, joka kohdistui Leksands IF:n suomalaispuolustaja Antti-Jussi Niemeen Kvalserienissä 15. maaliskuuta 2009. Taklauksessa Niemi länsi kasvot edellä laitaan. Hän jäi makaamaan kasvot verissä jään pintaan useiksi minuuteiksi, kunnes Niemi kannettiin pois. Hänelle todettiin ottelun jälkeen aivotärähdys. Niemen kauden päättänyt Tjärnqvist ei saanut ottelussa rangaistusta, mutta myöhemmin hänelle tuomittiin kahden ottelun pelikielto.

Kaudeksi 2009–2010 Tjärnqvist palasi vuoden mittaisella sopimuksella Djurgårdeniin. Hän pelasi loukkaantumisen takia vain 18 ottelua runkosarjassa, mutta Tjärnqvist pelasi pudotuspeleissä ja voitti Elitserien-hopeaa keväällä 2010. Huhtikuussa 2010 hän teki vuoden mittaisen jatkosopimuksen joukkueen kanssa. Kaudella 2010–2011 Tjärnqvist oli 17 osumallaan Djurgårdenin paras maalintekijä ja hän sijoittui Elitserienin maalipörssissä yhdeksänneksi. Tjärnqvist teki joukkueen kanssa taas vuoden mittaisen jatkosopimuksen toukokuussa 2011, mutta kausi 2011–2012 Djurgårdenilla päättyi kuitenkin HockeyAllsvenskaniin putoamiseen. 

Tjärqvist palasi kaksivuotisella sopimuksella takaisin Elitserieniin nousseeseen Rögleen kaudeksi 2012–2013. Hän nousi joukkueen varakapteeniksi. Rögle putosi kauden päätteeksi taas Allsvenskaniin, mutta Tjärnqvist teki joukkueen kanssa kuitenkin vuoden mittaisen jatkosopimuksen huhtikuussa 2013. Rögle eteni Kvalserieniin, mutta jäi kuitenkin ilman sarjanousua. Kaudella 2014–2015 Tjärnqvist jatkoi Allsvenskan-uraansa Malmö Redhawksin riveissä. Hän oli nostassa joukkuetta kauden päätteeksi SHL:ään (ent. Elitserien).

Lokakuussa 2015 Tjärnqvist teki kuukauden mittaisen sopimuksen SM-liigajoukkue JYPin kanssa. Hän siirtyi joukkueeseen paikkaamaan loukkaantumisia. Marraskuussa Tjärnqvistin lainasopimusta jatkettiin joulutaukoon, mutta hän kuitenkin loukkaantui heti sopimuksen jatkamisen jälkeen, eikä Tjärnqvist palannut enää JYPin kokoonpanoon. Kuntouduttuaan hän palasi tammikuussa 2016 loppukauden 2015–2016 kattaneella sopimuksella SHL:ään nousseeseen Malmö Redhawksiin.

### Maajoukkueura

Tjärnqvist edusti Ruotsia MM-kilpailuissa vuosina 2003 ja 2004 voittaen molempina vuosina hopeaa. Yhteensä hän on pelannut 66 A-maaottelua.

Tjärnqvist pelasi myös alle 20-vuotiaiden MM-kilpailuissa vuonna 1999 sekä alle 18-vuotiaiden EM-kilpailuissa vuonna 1997, jolloin Tjärnqvist voitti hopeaa. Yhteensä hän on pelannut 40 juniorimaaottelua.

Muuta
-----

Tjärnqvistin isoveli Daniel on entinen jääkiekkopuolustaja, joka pelasi urallaan yli 300 NHL-ottelua ja oli voittamassa olympiakultaa Torinossa 2006.

Mathias Tjärnqvist sai toukokuussa 2015 huomiota ilmoittautumalla ängelholmilaisessa Valhall Collegessa opiskelleen Sofie Rutherin kavaljeeriksi koulunsa tanssiaisiin. Omalla luokallaan ilman tanssiparia jääneellä Sofiella on Downin oireyhtymä. Hänen ja Tjärnqvistin vanhemmat tunsivat toisensa ennestään.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1996–1997 | Rögle BK | Ruotsi I | 15 | 1 | 4 | 5 | 4 | – | – | – | – | – |  |  |  |  |  |  | U18-EM | 5 | 0 | 0 | 0 | 2 |
| 1997–1998 | Rögle BK | Ruotsi I | 31 | 12 | 11 | 23 | 30 | 4 | 2 | 0 | 2 | 6 |
| 1998–1999 | Rögle BK | Ruotsi I | 34 | 18 | 16 | 34 | 44 | – | – | – | – | – |  |  |  |  |  |  | JMM | 6 | 1 | 4 | 5 | 4 |
| 1999–2000 | Djurgårdens IF | Elitserien | 50 | 12 | 12 | 24 | 20 | 13 | 3 | 2 | 5 | 16 | Le Mat-pokalen |
| 2000–2001 | Djurgårdens IF | Elitserien | 47 | 11 | 8 | 19 | 53 | 16 | 1 | 2 | 3 | 6 | Le Mat-pokalen |
| 2001–2002 | Djurgårdens IF | Elitserien | 6 | 0 | 1 | 1 | 4 | 2 | 0 | 0 | 0 | 2 |
| 2002–2003 | Djurgårdens IF | Elitserien | 38 | 11 | 13 | 24 | 30 | 9 | 4 | 1 | 5 | 12 |  |  |  |  |  |  | MM | 9 | 1 | 1 | 2 | 4 |
| 2003–2004 | Utah Grizzlies | AHL | 60 | 15 | 13 | 28 | 51 | – | – | – | – | – |  |  |  |  |  |  | MM | 9 | 0 | 0 | 0 | 4 |
|  | Dallas Stars | NHL | 18 | 1 | 1 | 2 | 2 | – | – | – | – | – |
| 2004–2005 | HV71 | Elitserien | 46 | 8 | 9 | 17 | 18 | – | – | – | – | – |
| 2005–2006 | Iowa Stars | AHL | 34 | 17 | 12 | 29 | 28 | 1 | 0 | 0 | 0 | 0 |
|  | Dallas Stars | NHL | 33 | 2 | 4 | 6 | 18 | – | – | – | – | – |
| 2006–2007 | Iowa Stars | AHL | 2 | 1 | 1 | 2 | 0 | – | – | – | – | – |
|  | Dallas Stars | NHL | 18 | 1 | 3 | 4 | 4 | – | – | – | – | – |
|  | Phoenix Coyotes | NHL | 26 | 5 | 4 | 9 | 2 | – | – | – | – | – |
| 2007–2008 | Phoenix Coyotes | NHL | 78 | 4 | 7 | 11 | 34 | – | – | – | – | – |
| 2008–2009 | Rögle BK | Elitserien | 40 | 11 | 10 | 21 | 16 | – | – | – | – | – |
| 2009–2010 | Djurgårdens IF | Elitserien | 18 | 2 | 2 | 4 | 8 | 16 | 1 | 2 | 3 | 8 |
| 2010–2011 | Djurgårdens IF | Elitserien | 43 | 17 | 5 | 22 | 18 | 7 | 2 | 2 | 4 | 2 |
| 2011–2012 | Djurgårdens IF | Elitserien | 52 | 6 | 7 | 13 | 34 | – | – | – | – | – |
| 2012–2013 | Rögle BK | Elitserien | 54 | 10 | 8 | 18 | 30 | – | – | – | – | – |
| 2013–2014 | Rögle BK | Allsvenskan | 44 | 3 | 9 | 12 | 82 | – | – | – | – | – |
| 2014–2015 | Malmö Redhawks | SHL | 39 | 10 | 5 | 15 | 8 | – | – | – | – | – |
| 2015–2016 | JYP | SM-liiga | 11 | 1 | 0 | 1 | 0 | – | – | – | – | – |
|  | Malmö Redhawks | SHL | 15 | 3 | 4 | 7 | 6 | – | – | – | – | – |
| 2016–2017 | Malmö Redhawks | SHL | 39 | 0 | 7 | 7 | 12 | 12 | 2 | 0 | 2 | 2 |
| 4 kautta | yhteensä | NHL | 173 | 13 | 19 | 32 | 60 | – | – | – | – | – |
| 11 kautta | yhteensä | Elitserien/SHL | 448 | 91 | 80 | 178 | 249 | 75 | 13 | 11 | 24 | 40 |
| 3 kautta | yhteensä | AHL | 96 | 33 | 26 | 59 | 79 | 1 | 0 | 0 | 0 | 0 |
| 1 kausi | yhteensä | SM-liiga | 11 | 1 | 0 | 1 | 0 | – | – | – | – | – |

Lähteet
-------

* Mathias Tjärnqvist The Internet Hockey Databasessa (englanniksi)
* Mathias Tjärnqvist Legends of Hockey -sivustolla (englanniksi)
* Mathias Tjärnqvist *Elite Prospects*. Everysport Media Group AB.  (englanniksi)

### Viitteet

1. 1 2  Winnberg, Christian: Mathias Tjärnqvist återvänder till Malmö Redhawks  26.1.2016. Malmö Redhawks. Viitattu 26.1.2016. (ruotsiksi)
2. 1 2 3 4 5 6 7  Mathias Tjärnqvist *Elite Prospects*. Everysport Media Group AB.  (englanniksi)
3. ↑  NHL:ssä tapahtuu, 3. elokuuta: Rucinskylle jatkopahvi *Jatkoaika.com*.  3.8.2005. Jatkoaika r.y. Viitattu 11.10.2015.
4. ↑  NHL:ssä tapahtuu: Sopimusrintamalla täysi rähinä päällä *Jatkoaika.com*.  3.7.2006. Jatkoaika r.y. Viitattu 11.10.2015.
5. ↑  Ladislav Nagy Phoenixista Dallasiin *Jatkoaika.com*.  12.2.2007. Jatkoaika r.y. Viitattu 13.6.2012.
6. ↑  Kasvot veressä jään pinnassa – Antti-Jussi Niemi sai aivotärähdyksen *iltasanomat.fi*.  16.3.2009. Sanoma Media Finland. Viitattu 13.7.2010.
7. ↑  Antti-Jussi Niemen ruhjojalle kahden ottelun pelikielto *iltasanomat.fi*.  17.3.2009. Sanoma Media Finland. Viitattu 13.7.2010.
8. ↑  Pettersson, Robert: Tjärnqvist väljer Djurgården *Hockeysverige.se*.  12.8.2009. NewsMe. Viitattu 13.6.2012. (ruotsiksi)[vanhentunut linkki]
9. ↑  Josefson och Tjärnqvist förlänger med DIF  27.4.2010. Djurgården Hockey.  Arkistoitu 4.5.2010. Viitattu 13.6.2012. (ruotsiksi)
10. ↑  Mathias Tjärnqvist förlänger med DIF  12.5.2011. Djurgården Hockey.  Arkistoitu 12.5.2012. Viitattu 13.6.2012. (ruotsiksi)
11. ↑  Bodin, Uffe: Klar för tredje sejouren i Rögle *Hockeysverige.se*.  11.5.2012. NewsMe.  Arkistoitu 2.3.2014. Viitattu 15.5.2012. (ruotsiksi)
12. 1 2 3  Erikzon, Olof: Rögle enda valet för Tjärnqvist  12.5.2011. Rögle BK.  Arkistoitu 14.6.2012. Viitattu 13.6.2012. (ruotsiksi)
13. ↑  JYPille kaksi vahvistusta – Sillanpää ja Tjärnqvist pätkäsopimuksilla hyökkäykseen *Jatkoaika.com*.  5.10.2015. Jatkoaika r.y. Viitattu 11.10.2015.
14. ↑  JYP tiedotti uudesta pelaajasopimuksesta  5.10.2015. SuomiKiekko. Viitattu 9.3.2016.
15. ↑  Oivio, Janne: Kuin elokuvasta: Sofie, 18, saa koulutanssiaisiin kavaljeerikseen NHL-hyökkääjän *Ilta-Sanomat*.  21.5.2015. Sanoma Media Finland. Viitattu 11.10.2015.